Néese,
yáté Jesús yèepùaca itàaníca àniawa,
yá íimacaté:
“Núacata yái camalási icànéerica nàwali macáita níái ìyéeyéica èeri irìcu.
Yái iwàwéerica nuéwáidacaléca idènìapiná icáuca amaléeriwa,
yá càmita yèepunípináwa catéeri yéetácáisi irìcu.”
Néese,
yá fariseonái íimaca irí:
“Quéwa pitàaní pìyaca piináwaná ìwalitawa.
Iná càmita báisí yái pitàaníirica ìwali.”
Yá Jesús íimaca nalí:
“Yái nucàlidáanáca nuináwaná ìwalitawa,
yá báisíirita.
Núalíacáiná síisàanácaalí nùawa,
alénácaalí nacái nùapináwa.
Quéwa píacué,
càmíiyéita yáalíawa síisàanácaalí nùanàa,
alénácaalí nacái nùawa.
Píacué,
icháawèeyéi núa càide iyúwa nacháawàaná macái wenàiwica.
Quéwa núa,
càmitàacá nucháawàa nùyaca pía siùcade.
Quéwa nucháawàacaalícué píata,
yá báisícatani,
càmicáiná nùya nulínamanitawa,
nùyaca Núaniri yáapichawa,
yái ibànuèrica núa aléi.
Irìcu yái ichùulièrica wawàsi tàacáisica Moisés itànèericaté,
íimaca:
‘Abédanamacaalí nacàlidaca tàacáisi níái pucháiba wenàiwicaca,
yá báisícata yái natàacáica.’
Iná núata icàlida iináwaná ìwaliwa.
Càita nacái yái Núaniri ibànuèrica núa aléi.”
Yá náimacaté irí:
“¿Aléná ìya yái píanirica?”
Yá Jesús íimacaté nalí:
“Càmitácué píalíawa nùwali.
Iná càita nacái,
càmitácué píalíawa Núaniri ìwali.
Quéwa píalíacaalícué nùwalita,
yácué nacái píalíacawa Núaniri ìwalita.”
Càicaté Jesús íimaca nalí Dios icapèe irìcu idècunitàacá yéewáidaca yáalimabàa yái nàwacáidacatáica palata.
Quéwa càmitaté náibàani,
càmicáinátéca yéenáiwaná yàanàa irí yéetácatáipináwa.
Néese Jesús íimacaté nalí àniawa:
“Yá nùacawéera,
yácué picutápináca núa,
quéwa yácué péetápinácawa pibáyawaná ìwalíisewa.
Aléde núacatalécawa,
càmicatalétacué yéewa pìanàaca.”
Néese,
yá judíonái íiwacanánái íimacaté:
“Iináidacáinásica inúaca yáawawa,
íná yéewa cài íimaca:
‘aléde núacatalécawa,
càmicatalétacué yéewa pìanàaca.’ ”
Yá Jesús íimacaté nalí:
“Píacué ìyéeyéi chái cáaliacubàa,
quéwa núa chènuníiséeri ìyaca.
Píacué ìyéeyéi chái èeri irìcu,
quéwa núa càmíirita èeri mìnalita.
Iná idécué cài núumaca pirí,
càmicaalícué peebáida iyúwa núumáanácué pirí cawinácaalí núaquéi,
yácué péetápinácawa,
càmíiyéita idé Dios imàacaca iwàwawa ibáyawaná íicha.”
Néese,
yá náimacaté irí:
“Néeni,
¿Càiná píaquéera?”
Yá Jesús íimacaté nalí:
“Càitáde iyúwaté idéenácué núumaca pirí quéechacáwa.
Madécaná wawàsi iwàwacutácué nucàlidaca pirí ìwali nacái yái báawéeri pimàníiricuéca.
Quéwa yái ibànuèrica núa aléi,
báisíirita itàaníca.
Iná yátái nuémièrica itàaníca ìwali,
yáta nacái nucàlida ìwali wenàiwicanái irí.”
Quéwa càmita náalía néemìaca itàacái yái itàaníináca Yáaniri Dios ìwaliwa.
Yá Jesús íimacaté nalí:
“Piicácanáamicué namichàidaca núa àicu ìwali,
núa asìali Dios néeséerica,
yácué píalíapinácawa nùwali àtata,
núacata yái càiricaté íimaca pirícué.
Yá nacái píalíapinácuéca càmita numàni càide iyúwa nuwàwáaná.
Yáta nucàlida yái Núaniri yéewáidéerica núa ìwali.
Yácáinái ibànuèrica núa aléi,
yácata ìya núapichata.
Canácatáita Núaniri imàaca núa abéerita,
numànicáiná càide iyúwa iwàwáaná.”
Idècunitàacá Jesús itàaníca ìwali yái wawàsica,
yá madécaná wenàiwica yeebáidacaté ìwali.